

***Број: 02 - \_\_\_\_\_\_\_\_\_\_ П Р Е Д Л О Г***

***\_\_\_\_\_\_\_ 2023 година***

***С к о п ј е***

***ЗАПИСНИК***

***од Сто педесет и првата******седница на Управниот одбор на***

***Фондот за здравствено осигурување на Република Северна Македонија,***

*одржана на 27 ноември 2023 година со почеток во 14.00 часот*

*во просториите на Фондот*

***Присутни членови на Управниот одбор:***

* *д-р Фадил Цана, претставник од Министерството за здравство – претседател;*
* *Дејан Николовски, претставник од Министерството за финансии – заменик на претседателот;*
* *д-р* *Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член.*

***Отсутни членови на Управниот одбор:***

* *проф. д-р Јадранка Дабовиќ Анастасовска, претставник на осигурениците   – член.*

***Присутни од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *д-р Асаф Абдурамани, В.Д. директор на ФЗОРСМ;*
* *Миле Сугарев, директор на секторот за финансиски прашања (учествуваше во работата по точките 2, 3, 4, 5, 6 и 10 од дневниот ред на седницата);*
* *Јасминка Смилевска, директор на правниот сектор (учествуваше во работата по точките 8, 13 и 14 од дневниот ред на седницата);*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и водеше новоименуваниот член на Управниот одбор Фадил Цана, кој како претставник од Министерството за здравство е и претседател на Управниот одбор до крајот на календарската година. На почетокот се претстави на останатите членови, кои му посакаа успешна работа, по што утврди дека се присутни шест членови на Управниот одбор, со што условите за полноважно работење и одлучување се исполнети. Со оглед на тоа, го прочита претходно доставениот*

***П Р Е Д Л О Г - Д Н Е В Е Н Р Е Д***

* *Усвојување на записникот од Сто четириесет и петтата седница на Управниот одбор одржана на 20 јуни 2023 година*
* *Усвојување на записникот од Сто четириесет и шестата седница на Управниот одбор одржана на 21 јули 2023 година*
* *Усвојување на записникот од Сто четириесет и седмата седница на Управниот одбор одржана на 17 и 23 август 2023 година*
* *Усвојување на записникот од Сто четириесет и осмата седница на Управниот одбор одржана на 11 септември 2023 година*
* *Усвојување на записникот од Сто четириесет и деветата седница на Управниот одбор одржана на 5 октомври 2023 година*
* *Усвојување на записникот од Сто и педесетата седница на Управниот одбор одржана на 8 ноември 2023 година*

# Предлог за донесување Одлука за изменување на Одлуката за утврдување на буџетот на Фондот за здравствено осигурување на Република Северна Македонија за 2023 година;

# Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година со предлог заклучоци за условни надоместоци;

# Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната здравствена заштита за 2023 година;

# Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита за 2023 година;

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2023 година;

# Предлог за донесување Одлука за изменување на Одлуката за утврдување договорен надоместок за Фармацевтскиот факултет за лабораториски услуги од областа на молекуларната биологија и генетското инженерство во 2023 година;

# Предлог за донесување Одлука за склучување на договори и Одлука за склучување на анекси на договори за издавање ортопедски и други помагала;

# Предлог за донесување Одлука за утврдување на обрасците предвидени во Правилникот за содржината и начинот на остварување на правата и обврските од задолжителното здравствено осигурување;

# Предлог за изменување на Планот за јавни набавки за 2023 година на Фондот за здравствено осигурување на Република Северна Македонија;

# Анализа на движење на надоместоците на ПЗУ од болничката здравствена заштита од областа детска кардиохирургија;

# Предлог за донесување Одлука за изменување на Одлуката за утврдување на бодот за платите за вработените на Фондот за здравствено осигурување на Република Северна Македонија;

# Предлог за изменување на Одлуката за утврдување на максималниот број завршени здравствени услуги (пакети) од болничка здравствена заштита од областа на кардиологијата и кардиохирургијата за 2023 година;

# Предлог за донесување Правилник за изменување и дополнување на Правилникот за содржината и начинот на остварување на правата и обврските од задолжителното здравствено осигурување;

# Предлог Одлука за дополнување на Одлуката за утврдување на оддалечени рурални подрачја и места;

# Разно.

*По изложувањето на предлог дневниот ред претседателот наведе дека предлага на оваа седница да се разгледа уште една точка – Предлог за донесување Одлука за одредување буџети за специјалистички лаборатории кои за првпат склучуваат договор со Фондот, и измена на планот и програмата за здравствени услуги за 2023 година за новите лаборатории кои ќе склучуваат договор согласно новата одлука. Потоа праша дали има и други предлози за разгледување на денешната седница, односно за дополнување на дневниот ред.*

*Директорот Абдурамани во врска со предлогот на претседателот наведе дека за него е потребно да се направи детална анализа со утврдување на критериумите врз основа на кои би се утврдувале надоместоците за новите лаборатории како и вкупните потребни средства за таа намена, зашто критериумите би требало да се применуваат не само на лабораториите кои за првпат склучуваат договор со Фондот, туку и на посточеките лаборатории. Поради тоа, за оваа точка не можеме да дискутираме на денешната седница. Потоа наведе и дека за точката 12 е подготвен дополнителен материјал кој е потребно да биде разгледан заедно со веќе доставениот. Поради тоа, побара да биде поделен. Во врска со таа точка е подготвен и дополнителен предлог за изменување на договорните надоместоци на Универзитетската клиника за торакална и васкуларна хирургија и на Универзитетската клиника за државна кардиохирургија. Побара овој дополнителен предлог да се вклучи во дневниот ред на седницата.*

*Имајќи ги во вид наводите на директорот Абдурамани, се прифати предлогот за вклучување во дневниот ред на Предлогот за изменување на договорните надоместоци за 2023 година на Универзитетската клиника за торакална и васкуларна хирургија и на Универзитетската клиника за државна кардиохирургија, по што за седницата едногласно се усвои следниот*

***Д Н Е В Е Н Р Е Д***

* *Усвојување на записникот од Сто четириесет и петтата седница на Управниот одбор одржана на 20 јуни 2023 година*
* *Усвојување на записникот од Сто четириесет и шестата седница на Управниот одбор одржана на 21 јули 2023 година*
* *Усвојување на записникот од Сто четириесет и седмата седница на Управниот одбор одржана на 17 и 23 август 2023 година*
* *Усвојување на записникот од Сто четириесет и осмата седница на Управниот одбор одржана на 11 септември 2023 година*
* *Усвојување на записникот од Сто четириесет и деветата седница на Управниот одбор одржана на 5 октомври 2023 година*
* *Усвојување на записникот од Сто и педесетата седница на Управниот одбор одржана на 8 ноември 2023 година*

# Предлог за донесување Одлука за изменување на Одлуката за утврдување на буџетот на Фондот за здравствено осигурување на Република Северна Македонија за 2023 година;

# Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година со предлог заклучоци за условни надоместоци;

# Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната здравствена заштита за 2023 година;

# Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита за 2023 година;

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2023 година;

# Предлог за донесување Одлука за изменување на Одлуката за утврдување договорен надоместок за Фармацевтскиот факултет за лабораториски услуги од областа на молекуларната биологија и генетското инженерство во 2023 година;

# Предлог за донесување Одлука за склучување на договори и Одлука за склучување на анекси на договори за издавање ортопедски и други помагала;

# Предлог за донесување Одлука за утврдување на обрасците предвидени во Правилникот за содржината и начинот на остварување на правата и обврските од задолжителното здравствено осигурување;

# Предлог за изменување на Планот за јавни набавки за 2023 година на Фондот за здравствено осигурување на Република Северна Македонија;

# Анализа на движење на надоместоците на ПЗУ од болничката здравствена заштита од областа детска кардиохирургија;

# Предлог за донесување Одлука за изменување на Одлуката за утврдување на бодот за платите за вработените на Фондот за здравствено осигурување на Република Северна Македонија;

# Предлог за изменување на Одлуката за утврдување на максималниот број завршени здравствени услуги (пакети) од болничка здравствена заштита од областа на кардиологијата и кардиохирургијата за 2023 година;

# Предлог за донесување Правилник за изменување и дополнување на Правилникот за содржината и начинот на остварување на правата и обврските од задолжителното здравствено осигурување;

# Предлог Одлука за дополнување на Одлуката за утврдување на оддалечени рурални подрачја и места;

# Предлог за изменување на договорните надоместоци за 2023 година на Универзитетската клиника за торакална и васкуларна хирургија и на Универзитетската клиника за државна кардиохирургија;

# Разно.

*Откако се поделија дополнителните материјали, се пристапи кон разгледување на точките на дневниот ред.*

* *Усвојување на записникот од Сто четириесет и петтата седница на Управниот одбор одржана на 20 јуни 2023 година*
* *Усвојување на записникот од Сто четириесет и шестата седница на Управниот одбор одржана на 21 јули 2023 година*
* *Усвојување на записникот од Сто четириесет и седмата седница на Управниот одбор одржана на 17 и 23 август 2023 година*
* *Усвојување на записникот од Сто четириесет и осмата седница на Управниот одбор одржана на 11 септември 2023 година*
* *Усвојување на записникот од Сто четириесет и деветата седница на Управниот одбор одржана на 5 октомври 2023 година*
* *Усвојување на записникот од Сто и педесетата седница на Управниот одбор одржана на 8 ноември 2023 година*

*Управниот одбор без забелешки ги усвои записниците од Сто четириесет и петтата, Сто четириесет и шестата, Сто четириесет и седмата седница, Сто четириесет и осмата, Сто четириесет и деветата седница и Сто и педесетата седница на Управниот одбор.*

*За усвојување на записниците гласаа Дејан Николовски, Љубиша Каранфиловски, Димитар Димитриевски, Тања Дејаноска и Маја Ковачева, а Фадил Цана, со оглед дека не учестувал во работата на тие седници, се воздржа од гласање.*

# **ТОЧКА 1-** Предлог за донесување Одлука за изменување на Одлуката за утврдување на буџетот на Фондот за здравствено осигурување на Република Северна Македонија за 2023 година

*За првата точка од дневниот ред, директорката Филиповска Грашкоска објасни дека предлогот е врз основа на Одлуката за прераспределба на средства помеѓу буџетските корисници, која беше донесена од Собранието на РСМ на 3 октомври 2023 година. Со таа одлука на Фондот му се пренесоа средства во висина од 874 милиони денари а тие се наменети за зголемување на ставката за  придонеси за исплата на плати за вработените во Фондот во износ од 6 милиони денари, зголемување на ставката за  исплата на регрес за годишен одмор за вработените во Фондот во износ од 8 милиони денари, зголемување на плата на вработени во ЈЗУ и исплата на регрес за годишен одмор на вработените во ЈЗУ во износ од 550 милиони денари (согласно Општиот колективен договор), за зголемување за набавка на лек трикафта во износ од 100 милиони денари (вкупно 660 милиони денари), и за зголемување на надоместоци за исплата на боледувања и други надоместоци во износ од 200 милиони денари.*

*По објаснувањето, Димитар Димитриевски укажа дека и со дополнителните средства за лекот трикафта, ние издвојуваме најмалку за лекување на цистичната фиброза во регионот и тоа е недоволно. Побара тоа да се нотира и да се има во вид за во иднина.*

*Потоа следеше куса дискусија на останатите членови на Управниот одбор, по што Управниот одбор, едногласно ја донесе предложената*

***Одлука***

***за изменување и дополнување на Одлуката за утврдување на буџетот на Фондот за здравствено осигурување на Република Северна Македонија за 2023 година***

# Со одлуката, буџетот на Фондот се утврди на висина од 43.510.000.000 денари, што претставува зголемување за 874 милиони денари.

# **ТОЧКА 2 -** Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година

*И за втората точка од дневниот ред објаснување даде директорката Филиповска Грашкоска. Бидејќи работните материјали за таа точка се состоеја од неколку одделни предлози, ги објасни секој посебно. Првиот предлог се однесува на измени на надоместоците на одделни здравствени установи согласно со настанатите промени на ангажираните здравствени работници со договори за дело и за исплата на регрес за годишен одмор. Понатаму, имаме предлог за зголемување на договорниот надоместок на Центарот за јавно здравје Скопје на кого му се потребни дополнителни средства за работа до крајот на годината. Ова од причина што при утврдувањето на годишниот надоместок беше земен во вид надоместокот за претходната година, во која Центарот имал висок прилив на средства од Министерството за здравство, што годинава не е случај. За Универзитетската клиника по хируршки болести „Св. Наум Охридски“ се предлага зголемување на надоместокот, односно на условниот надоместок за 6 милиони денари кои се наменети за поправка на апарат за магнетна резонанца. За Универзитетската клиника за хематологија се предлага зголемување на надоместокот, односно на условниот надоместок за 30 милиони денари, наменети за набавка на лекови. За Универзитетската клиника за трауматологија, ортопедски болести, анестезија, реанимација и интензивно лекување и ургентен центар (ТОАРИЛУЦ) и за Клиничката болница Тетово се предлага Управниот одбор да донесе заклучоци со кои ќе се одобри пренаменување на порано одобрените средства за условен надоместок на ТОАРИЛУЦ, односно да одобри условен надоместок во рамките на вкупниот надоместок на Клиничката болница Тетово. Кај ТОАРИЛУЦ станува збор за пренамена на 10 милиони од вкупниот условен надоместок кој е во висина од 60,5 милиони денари. Од нив 4 милиони денари треба да се пренаменат за набавка на анестезиолошка машина а 6 милиони за лекови и инфузии. За Клиничката болница Тетово се предлага да се одобри условен надоместок од 23.238.724 денари наменет за набавка на три медицински апарати, односно да се даде финансиска согласност болницата да започне постапка за јавна набавка на тие апарати.*

*По објаснувањето, се отвори дискусија.*

*Претседателот Фадил Цана и Тања Дејаноска прашаа дали Фондот контролира како се користат средствата кои ќе се одобрат како условен надоместок, односно дали се трошат соодветно на намената и како таа контрола се врши.*

*Миле Сугарев објасни дека средствата кои се даваат како условен надоместок може да се употребат само за одобрената намена а Фондот ги одобрува средствата по конкретна фактура од која има увид за што биле употребени. Контролата се врши во секторот за финансиски прашања, односно од него како директор на секторот. Покрај тоа, Фондот има и служба за контрола која може и дополнително да провери за што биле употребени средствата.*

*Потоа претседателот Фадил Цана праша, кога се работи за наменски средства за специфични лекови, како Фондот следи на кои пациенти им бил даден лекот, а Миле Сугарев одговори дека Фондот не добива податоци по име на пациент, туку само за бројот на пациенти за кои се набавува лекот.*

*Тања Дејаноска наведе дека не се согласува со предлогот за одобрување средства за регрес за годишен одмор на јавните здравствени установи и дека Фондот нема обврска да обезбедува средства за таа намена. Особено не е во ред регрес да исплаќаат установи кои работат со загуби. Поради тоа, ќе гласа против одлуката, иако не е против останатите предлози од оваа точка.*

*Потоа се пристапи кон гласање за предложената одлука. Фадил Цана, Дејан Николовски, Љубиша Каранфиловски, Димитар Димитриевски и Маја Ковачева гласаа за донесување на одлуката а Тања Дејаноска гласаше против.*

*На тој начин, Управниот одбор со мнозинство гласови донесе*

***Одлука***

***за изменување на Одлуката за утврдување на вкупниот договорен надоместок на јавните здравствени установи за 2023 година***

*со која се извршија измени на договорните надоместоци на јавните здравствени установи согласно со предлозите.*

*Покрај тоа, едногласно се донесоа и следните заклучоци:*

***Заклучок 1:***

* *Делот од условниот надоместок на Универзитетската клиника за трауматологија, ортопедски болести, анестезија, реанимација и интензивно лекување и ургентен центар во висина од 10 милиони денари, кој беше наменет за набавка на за лекови и инфузии, се пренаменува за набавка на анестезиолошка машина за реновираната сала на делот Клиника за ортопедски болести во износ од 4 милиони денари и за лекови и инфузии во износ од 6 милиони денари.*
* *Се задолжува секторот за финансиски прашања да ја извести Универзитетската клиника за неврохирургија за заклучокот на Управниот одбор.*

***Заклучок 2:***

* *Во рамките на вкупниот договорен надоместок на ЈЗУ Клиничка болница Тетово, се одобрува условен надоместок во висина од 23.238.724 денари наменет за набавка на медицински апарати, и тоа 1. вентрикулоскоп, во износ од 9.225.000 денари, 2. френ (опрема за стереотаксични биопсии), во износ од 9.225.000 денари и 3. неврохируршки 3Д оперативен микроскоп со вградени леќи и за флуоресценција, во износ од 8.788.784 денари. За таа намена, Фондот на Клиничката болница Тетово да ѝ даде финансиска согласност заради започнување на постапката за јавна набавка на апаратите.*
* *Се задолжува секторот за финансиски прашања да ја извести Универзитетската клиника за неврохирургија за заклучокот на Управниот одбор.*

# **ТОЧКА 3 -** Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната здравствена заштита за 2023 година

*Директорката Филиповска Грашкоска го објасни предлогот наведувајќи дека се состои од два материјал и се однесува на надоместоците на треи здравствени установи. За едната установа се предлага зголемување на надоместокот поради склучување на анекс за еден дополнителен тим со кој се извршува дејноста. За другите две установи се предлага намалување на надоместокот и тоа за првата поради пензионирање на доктор и следствено раскинување на договорот а за втората поради прекин на работниот однос на носител на тим.*

*По објаснувањето, Управниот одбор без дискусија едногласно донесе*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита за 2023 година***

*со која се утврди зголемен договорен надоместок за една здравствена установа со која Фондот склучил договор за обезбедување здравствени услуги,*

*и*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита за 2023 година***

*со која се утврдија нови, намалени договорни надоместоци за две здравствени установи.*

***ТОЧКА 4 -*** *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита за 2023 година*

*И за предлогот од точката 4 на дневниот ред, објаснување даде директорката Филиповска Грашкоска, наведувајќи дека се предлага да се зголеми договорниот надоместок за здравствена установа со која Фондот склучил договор за обезбедување здравствени услуги, поради вклучување на специјалист по медицинска биохемија во тимот со кој се извршуваат услугите.*

*По објаснувањето, Управниот одбор без дискусија едногласно ја донесе предложената*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита по упат на избран лекар за 2023 година***

*со која се утврди нова зголемена висина на договорниот надоместок за една здравствена установа.*

***ТОЧКА 5 -*** *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2023 година*

*Во рамките на петтата точка од дневниот ред, по кусото објаснување на директорката Филиповска Грашкоска, согласно со предлогот содржан во работните материјали за седницата, Управниот одбор без дискусија едногласно донесе*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2023 година***

*со која се утврди висината на договорниот надоместок за една здравствена установа со која Фондот склучил договор за обезбедување здравствени услуги.*

***ТОЧКА 6 -*** *Предлог за донесување Одлука за изменување на Одлуката за утврдување договорен надоместок за Фармацевтскиот факултет за лабораториски услуги од областа на молекуларната биологија и генетското инженерство во 2023 година*

*Директорката Филиповска Грашкоска објасни дека предлогот е по барање на Фармацевтскиот факултет а доаѓа како резултат на новата здравствена услуга од областа на молекуларната медицина - детекција и квантификација на соматски мутации во плазма со dPCR технологија, за која се утврди референтна цена пред неколку седници. Како што беше објаснето на седницата кога се воведе оваа здравствена услуга, поради нејзината специфичност, засега може да се дава само на терцијарно ниво, односно само на Фармацевтскиот факултет. За извршување на таа услуга, потребен е и поголем договорен надоместок.*

*По објаснувањето се отвори дискусија за услугата детекција и квантификација на соматски мутации во плазма со dPCR технологија.Членовите на Управниот одбор поставуваа прашања на кои одговори и дополнителни објаснувања даваа директорите на Фондот и Миле Сугарев како и Маја Ковачева.*

*По исцрпувањето на дискусијата, Управниот одбор едногласно ја донесе предложената*

***Одлука***

***за изменување на Одлуката за утврдување договорен надоместок за Фармацевтскиот факултет за лабораториски услуги од областа на молекуларната биологија и генетското инженерство во 2023 година***

*со која договорниот надоместок на Фармацевтскиот факултет се зголеми за 10 милиони денари заради извршување на услугата детекција и квантификација на соматски мутации во плазма со dPCR технологија.*

***ТОЧКА 7 -*** *Предлог за донесување Одлука за склучување на договори и Одлука за склучување на анекси на договори за издавање ортопедски и други помагала*

*Во рамките на седмата точка од дневниот ред, Управниот одбор согласно членот 11, став 3 и 4 на Правилникот за индикациите за остварување на право на ортопедски и други помагала, одлучуваше во врска со поднесените пријави за склучување на договор, односно анекс на договор за ортопедски и други помагала.*

*Објаснување даде директорката Филиповска Грашкоска, која наведе дека комисијата за ортопедски и други помагала на Фондот ги разгледала и проверила поднесените пријави односно барања, по што го подготвила предлогот за подносителите кои ги исполниле условите за склучување на договор или анекс.*

*По објаснувањето, Управниот одбор без дискусија едногласно донесе*

***Одлука***

***за склучување на договори за издавање ортопедски и други помагала***

*со која по барањата на два субјекта се одлучи да се склучат договори за издавање на ортопедски и други помагала, и*

***Одлука***

***за склучување на анекси на договори за издавање ортопедски и други помагала***

*со која по барањата на пет субјекти се одлучи да се склучат анекси на договорите за издавање на ортопедски и други помагала.*

***ТОЧКА 8 -*** *Предлог за донесување Одлука за утврдување на обрасците предвидени во Правилникот за содржината и начинот на остварување на правата и обврските од задолжителното здравствено осигурување*

*Објаснување за точката 8 од дневниот ред даде Јасминка Смилевска. Наведе дека со одлуката се утврдуваат двојазичните, македонско-албански обрасци а не се вршат измени во содржина на одделни обрасци ниту се утврдуваат нов вид на обрасци. Меѓутоа, бидејќи од основниот текст до сега одлуката била повеќепати изменувана и дополнувана, се предлага сега да се донесе како целосно нова. На тој начин сите обрасци ќе бидат на едно место, со што ќе се олесни нивното користење.*

*Тања Дејаноска наведе дека сепак, поради обемноста на материјалот, потребно е пред усвојување на обрасците, да се остави повеќе време за нивно разгледување. Затоа и предложи оваа точка да се симне од дневниот ред и да се разгледа на следната седница.*

*Останатите членови на Управниот одбор се согласија со предлогот, по што едногласно се одлучи оваа точка да се симне од дневниот ред и да биде вклучена во дневниот ред на следната седница.*

***ТОЧКА 9 -*** *Предлог за изменување на Планот за јавни набавки за 2023 година на Фондот за здравствено осигурување на Република Северна Македонија*

*Објаснување на предлогот даде директорката Филиповска Грашкоска наведувајќи дека се предлага набавката на услуги за одржување и надградба на софтверското решение од новиот централизиран ИТ систем и веб портал на Фондот, наместо за период од една да биде за период од две години. Со тоа би се обезбедил континуитет во добивањето на овие услуги, кои се клучни за информацискиот систем на Фондот, бидејќи со едногодишните постапки постои поголема можност поради пролонгирање на постапката да биде загрозено нивното континуирано извршување. Соодветно на продолжениот период на набавката и проценетата вредност треба двојно да се зголеми.*

*Тања Дејаноска предложи за следната година да се предвидат и повеќе средства за информациска технологија, бидејќи треба сѐ повеќе да се развиваат електронските услуги на Фондот и да се обезбеди безбедноста на системот.*

*Потоа следеше куса дискусија на останатите членови на Управниот одбор, по која едногласно се донесе предложената*

***Одлука***

***за изменување и дополнување на Планот за јавни набавки за 2023 година на Фондот за здравствено осигурување на Република Северна Македонија***

*Со одлуката, постапката за набавка на услуги за одржување и надградба на софтверското решение од новиот централизиран ИТ систем и web порталот на Фондот, се промени од едногодишна во двегодишна и соодветно на новото времетраење се промени проценетата вредност од 9 на 18 милиони денари.*

***ТОЧКА 10 –*** *Анализа на движење на надоместоците на ПЗУ од болничката здравствена заштита од областа детска кардиохирургија*

*Анализата на движење на надоместоците на ПЗУ од болничката здравствена заштита од областа детска кардиохирургија која како работен материјал за седницата беше доставена на Управниот одбор ја изложи Миле Сугарев. Наведе дека со оглед што државната кардиохирургија нема капацитет да ги дава потребните услуги од областа на кардиохирургијата, Фондот поголемиот дел од тие услуги ги обезбедува во двете приватни кардиохируршки болници. Потоа го објасни движењето на договорниот надоместок на двете болници од 2017 до 2023 година и посебно се осврна на дополнително одобрените средства во тој временски период со специфична намена за детска кардиохирургија. Притоа истакна дека средства со специфична намена за детска кардиохирургија биле одобрувани на Клиничката болница Жан Митрев а не и на Клиничката болница Аџибадем Систина. Услугите за детска кардиохирургија извршени од Клиничката болница Жан Митрев, опаѓаа во обем во 2021 и 2022 година, а во 2023 година се извршени само две услуги. Од друга страна извршувањето на овој вид на здравствени услуги од Клиничката болница Аџибадем Систина во тие години е со иста динамика. Од досегашната динамика на извршување, може да се каже дека до крајот на оваа година би извршиле 130-140 услуги од детска кардиохирургија, доколку им се одобрат средства. Намалувањето на извршените здравствени услуги од детска кардиохирургија кај Клиничка болница Жан Митрев и порастот на извршени такви услуги кај Клиничката болница Аџибадем Систина, може да е резултат на преоѓање на тимот за детска кардиохирургија од првата во втората клиничка болница, кое е ефектуирано на 22.08.2019 година. Состојбата со планирање а неизвршување на услугите од областа на детската кардиохирургија кај Жан Митрев, клиника со обезбедени средства за оваа дејност, од една страна и од друга страна извршувањето на ваквите услуги од страна на Аџибадем Систина без обезбедување на дополнителни средства за истата дејност, доведува до диспаритет на надоместоците и структурата на услуги кои се извршуваат од овие две болници од областа на кардиохирургијата и создава голема разлика и нееднаков третман двете установи кои имаат идентичен договор за извршување и плаќање на здравствени услуги. Во таа смисла се и барањата на Клиничката болница Аџибадем Систина за зголемување на надоместокот упатени до Фондот, од кои во последното од 28.09.2023 година, се бара Фондот да има еднаков третман на двата договорни субјекта во одобрувањето на средства за детска кардиохирургија. Со оглед на фактот дека ПЗУ Аџибадем Систина веќе има извршено услуги од детската кардиохирургија во висина од 49.869.741 ден за 99 пациенти во текот на 2023 година, а ПЗУ Клиничка болница Жан Митрев клиника 459.238 денари за 2 случаи, постои основ за зголемување/одобрување на дополнителен надоместок на ПЗУ Аџибадем Систина. Доколку Управниот одбор одлучи да се одобрат средства, на мислење сме дека тие треба да бидат одобрени само за детска кардиохирургија во форма на условен надоместок за до крајот на годината. Притоа, надоместокот може да се зголеми по основ: (1) од нераспределените средства на Фондот или (2) согласно одредбите на договорот и Правилникот, неискористениот дел за детска кардиохирургија на Клиничката болница Жан Митрев да го додели на Клиничката болница Аџибадем Систина.*

*По излагањето на Миле Сугарев, директорката Филиповска Грашкоска наведе дека за 2024 година се планира во рамките на вкупните надоместоци на кардиохируршките болници да се определува условен наменски надоместок за детска кардиохирургија, што беше поддржано од членовите на Управниот одбор.*

*Потоа Димитар Димитриевски укажа дека средствата што се бараат од Клиничката болница Аџибадем Систина се за операции кои се елективни, односно може да се поместат за еден месец подоцна, во новата година и во рамките на новиот надоместок за таа година. Затоа смета дека не е оправдано да се определи зголемен надоместок за оваа година.*

*Тања Дејаноска укажа дека би било добро Фондот да ги повика двете кардихируршки болници за непосредно со нив да се увиди какви се нивните потреби и можности за извршување на здравствени услуги од детската кардиохирургија.*

*И другите членови дискутираа во врска со анализата, при што ги изнесуваа своите мислења и предлози за постапување во врска со барањата на Аџибадем Систина.*

*Врз основа на дискусијата и различните предлози, претседателот Фадил Цана го формулира предлогот да се одобрат 15 милиони денари за зголемување на договорниот надоместок, со кои средства би можело да се извршуваат детски кардиохируршки операции до крајот на година. Овој предлог беше ставен на гласање.*

*За негово усвојување гласаа Фадил Цана, Дејан Николовски, Љубиша Каранфиловски и Тања Дејаноска. Маја Ковачева се воздржа од гласање а Димитар Димитриевски гласаше против предлогот. На тој начин, Управниот одбор со мнозинство на гласови донесе*

***Одлука***

***за изменување на висината на вкупниот договорен надоместок во 2023 година на ПЗУ Клиничка болница Аџибадем Систина***

*со која договорниот надоместок на Клиничката болница Аџибадем Систина се зголеми за 15 милиони денари, наменети за детска кардиохирургија.*

***ТОЧКА 11 -*** *Предлог за донесување Одлука за изменување на Одлуката за утврдување на бодот за платите за вработените на Фондот за здравствено осигурување на Република Северна Македонија*

*Во рамките на точката 11, Управниот одбор одлучуваше за вредноста на бодот за пресметување на платите за вработените на Фондот. На почетокот се разгледа од Фондот доставениот предлог според кој вредноста на бодот треба од 66,86 да се зголеми на 69,20 денари. Според образложението на предлогот, по направената анализа од страна на репрезентативната синдикална организација на Фондот – Синдикатот на работниците од управата, правосудните органи и здруженијата на граѓани (УПОЗ) и на претставникот на Сојузот на синдикатите на Македонија во Управниот одбор на Фондот, било утврдено дека платите во Фондот се најниски од сродните институции (Агенцијата за вработување, Фондот на пензиското и инвалидското осигурување, меѓуопштинските центри за социјална работа). Поради тоа, синдикалната организација се обратила до менаџментот на Фондот со барање за зголемување на вредноста на бодот, кој имајќи ја во вид аргументацијата го прифати барањето и предложи зголемување во рамките на расположливите средства. Дополнително, менаџментот се обврзал и да преговара со Министерството за финансии за алоцирање дополнителни средства за плати, со цел платите во Фондот да се изедначат со платите во сродните институции во кои се применува Законот за административни службеници.*

*Претседателот Фадил Цана наведе дека предложеното зголемување е мало и дека со него платите во Фондот и понатаму драстично ќе заостануваат зад сродните институции.*

*Тања Дејаноска наведе дека според информациите што ги има платите во Фондот се за 38% пониски одошто би требало да бидат според Колективниот договор и дека објективно се ниски.*

*Потоа дискутираа и другите членови на Управниот одбор а во дискусијата беа вклучени и директорите Филиповска Грашкоска и Абдурамани. Беше разјаснето дека ноемвриската плата ќе се исплати во декември од средствата на буџетот за 2023 година а декемвриската плата ќе се исплати во јануари 2024 година од средствата на буџетот за 2024 година. Со оглед на тоа, претседателот Фадил Цана предложи вредноста на бодот за месец ноември да се утврди согласно со предлогот од работниот материјал на 69,20 денари а за месец декември да се утврди на 77,16 денари за што средства ќе има во буџетот за 2024 година.*

*Во дискусијата што следеше, предлогот доби поддршка и од останатите членови на Управниот одбор, па согласно со тоа едногласно се донесе*

***Одлука***

***за изменување на Одлуката за утврдување на бодот за платите за вработените на Фондот за здравствено осигурување на Република Северна Македонија***

*со која вредноста на бодот за месец ноември се утврди на 69,20 денари а за месец декември на 77,16 денари.*

***ТОЧКА 12 -*** *Предлог за изменување на Одлуката за утврдување на максималниот број завршени здравствени услуги (пакети) од болничка здравствена заштита од областа на кардиологијата и кардиохирургијата за 2023 година*

*Објаснување на предлогот од точката 12 даде директорот Абдурамани. Наведе дека е добиено барање од Клиничката болница Жан Митрев, две од со одлуката одобрените шест услуги со шифра БЛК 4 и/или БЛК 5 (ЕVAR – Ендоваскуларна поправка на аневризма на абдоминална аорта) да се заменат со услуги со шифра БЛК 2 и/или БЛК 3 (TЕVAR– Ендоваскуларна поправка на аневризма на торакална аорта). Ова од причина што имаат двајца пациенти на кои треба да се изврши услугата TЕVAR а одобрените TЕVAR услуги им се веќе извршени. Подоцна, барања за прераспределување на бројот и видот на услуги доставија и други здравствени установи на кои со таа одлука им е утврдено по колку од кои услуги може да извршат. Поради тоа, за оваа точка изготвивме и дополнителен работен материјал што ви го поделивме на почетокот на седницата а во кој се вклучени и барањата на другите здравствени установи, покрај тоа на Клиничката болница Жан Митрев. Средствата за извршување на услугите се дел од вкупниот договорен надоместок на тие здравствени установи, па заради прераспределбата ќе треба да се изменат договорните надоместоци на Универзитетската клиника за торакална и васкуларна хирургија и на Универзитетската клиника за државна кардиохирургија.*

*Директорката Филиповска Грашкоска дополни дека се работи за жива материја, односно во текот на годината се јавува потреба да се направи прилагодување на бројот и видот на услуги кои биле одобрени на одделни здравствени установи.*

*Потоа дискутираа членовите на Управниот одбор, при што Тања Дејаноска укажа дека е потребно да се следи успешноста на услугите на кои се однесува оваа одлука и да се доставуваат податоци за тоа до Управниот одбор.*

*Откако се исцрпи дискусијата, Управниот одбор едногласно ја донесе предложената*

***Одлука***

***за утврдување на максималниот број завршени здравствени услуги (пакети) од болничка здравствена заштита од областа кардиологија и кардиохирургија коишто здравствените установи ќе може да ги извршуваат во 2023 година***

*со која се изврши прераспределување на услуги со шифрите БЛК 1, БЛК 2, БЛК 3, БЛК 4, БЛК 5 и БЛК 7, на четири здравствени установи.*

***ТОЧКА 13 -*** *Предлог за донесување Правилник за изменување и дополнување на Правилникот за содржината и начинот на остварување на правата и обврските од задолжителното здравствено осигурување*

*Објаснување на предлогот даде Јасминка Смилевска наведувајќи дека ќе даде објаснување на правниот аспект на предлогот, но не може да даде за медицинскиот. За медицинскиот објаснување треба да даде д-р Игор Неловски кој учествуваше во подготовката на предлогот но не можеше да присуствува на седницава.*

*По ова, со оглед дека членовите на Управниот одбор имаа и прашања за медицинскиот аспект на предложените измени и дополнувања на правилникот, Управниот одбор едногласно одлучи оваа точка да се симне од дневниот ред и да се разгледа на следната седница.*

* *Потоа, поради неодложни обврски во 17.10 часот седницата ја напушти Љубиша Каранфиловски а Управниот одбор продолжи да работи со кворум од пет члена.*

***ТОЧКА 14 -*** *Предлог Одлука за дополнување на Одлуката за утврдување на оддалечени рурални подрачја и места*

*За предлогот од точката 14 објаснување даде Јасминка Смилевска. Наведе дека ПЗУ Меркур од село Селце, Месната заедница на село Бродец, Месната заедница на село Вешала и Месната заедница на село Бозовце заеднички поднеле барање за утврдување како рурално населено место на селото Бродец. Ова село порано го имало тој статус кога припаѓало на руралното подрачје Вешала, но во 2012 година, кога била отворена здравствена установа во Вешала, било избришано од одлуката. Поради тоа што во Вешала веќе подолго не работи здравствената установа, побарано е Бродец повторно да се вклучи во руралното подрачје Вешала. Со тоа би се добила стимулација за отворање на здравствена установа во Бродец од страна на ПЗУ Меркур. Со оглед дека населеното место ги исполнува условите за да биде вклучено во руралното подрачје Вешала, се предлага да биде донесена одлука во таа насока.*

*Во продолжение и директорот Абдурамани даде појаснување за конфигурацијата на теренот во тој предел, оддалеченоста на населените места и нивната сообраќајна поврзаност.*

*Потоа Управниот одбор едногласно ја донесе предложената*

***Одлука***

***за дополнување на Одлуката за утврдување на оддалечени рурални подрачја***

***и места***

*со која селото Бродец се врати во руралното подрачје Вешала.*

***ТОЧКА 15 -*** *Предлог за изменување на договорните надоместоци за 2023 година на Универзитетската клиника за торакална и васкуларна хирургија и на Универзитетската клиника за државна кардиохирургија*

*Имајќи ја во вид одлуката од точката 12 со која се изврши прераспределување на услуги од областа кардиологија и кардиохирургија**кај четири здравствени установи, Управниот одбор, врз основа на предлогот содржан во работниот материјал за точката 15, едногласно утврди зголемен надоместок за Универзитетската клиника за торакална и васкуларна хирургија и на Универзитетската клиника за државна кардиохирургија. Зголемениот надоместок се однесува на условен надоместок за една услуга TEVAR за Универзитетската клиника за торакална и васкуларна хирургија и три услуги TEVAR, шест услуги EVAR и три услуги FET (шифра БЛК7 - Хибридни процедури на срце и големи крвни садови) за Универзитетската клиника за државна кардиохирургија.*

*Утврдените нови надоместоци се вклучија во Одлуката за изменување на Одлуката за утврдување на вкупниот договорен надоместок на јавните здравствени установи за 2023 година донесена во рамките на точката 2 на дневниот ред.*

*Потоа, бидејќи не беа дадени предлози за разгледување во рамките на точката 16 – Разно, дневниот ред беше исцрпен и Управниот одбор во 17.15 часот заврши со работата на Сто педесет и првата седница.*

***Записничар, Управен одбор/Bordi drejtues***

***Христо Трповски Претседател/Kryetar,***

***Дејан Николовски***